**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br.UP II 07-30-1953-2/16**

**Podgorica, 23.12.2016.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi NVO Mans br.16/97598 od 20.09.2016. godine izjavljene radi poništaja akta JU Centra za socijalni rad za opštine Berane, Andrijevicu i Petnjicu broj: 01-3048/1 od 02.09.2016.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 235 stav 1 Zakona o opštem upravnom postupku (“Sl.list Crne Gore”,br.60/03, 73/10 i 32/11) je na sjednici održanoj dana 07.11.2016. godine, donio:

**R J E Š E NJ E**

Žalba se odbija kao neosnovana

**O b r a z l o ž e nj e**

Prvostepeni organ je donio akt broj: 01-3048/1 od 02.09.2016.godine, po osnovu podnijetog zahtjeva za slobodan pristup informacijama br.16/97598 od 30.08.2016.godine, a kojim je tražena informacija: kopiju svih izdatih putnih naloga za upravljanje službenim vozilima (za period od 15/08/2016 do 21/08/2016.), koje su svi državni organi, organi državne uprave, organi lokalne samouprave, organi lokalne uprave, javna preduzeća, javne ustanove, državni fondovi i privredna društva čiji je osnivač i/ili većinski ili djelimični vlasnik ili jedinica dužna da objavljuje sedmodnevno (u skladu sa članom 32 stav 3 Zakona o finansiranju političkih subjekata i izbornih kampanja). Dokument treba da uključuje: evidenciju utroška goriva i maziva i evidenciju kretanja vozila, provedenog vremena i učinka te je prvostepeni organ obavještava podnosioca zahtjeva, shodno članu 26 Zakona o slobodnom pristupu informacijama, da je tražena informacija dostupna na internet stranici JU Centra za socijalni rad za opštine Berane, Andrijevicu i Petnjicu [www.csrcg.me](http://www.csrcg.me)/index.php/berane/izvjestaj-analiticke-kartice .

Protiv ovog akta u zakonskom roku podnosilac zahtjeva je uložio žalbu. U žalbi se u bitnom navodi da se akt pobija zbog nepotpuno i nepravilno utvrđenog činjeničnog stanja i povrede pravila postupka. Da je dana 30.08.2016.godine upućen zahtjev za pristup informacijama kojim je od JU Centra za socijalni rad za opštine Berane, Andrijevicu i Petnjicu traženo da dostavi kopiju svih izdatih putnih naloga za upravljanje službenim vozilima (za period od 15/08/2016 do 21/08/2016.), koje su svi državni organi, organi državne uprave, organi lokalne samouprave, organi lokalne uprave, javna preduzeća, javne ustanove, državni fondovi i privredna društva čiji je osnivač i/ili većinski ili djelimični vlasnik ili jedinica dužna da objavljuje sedmodnevno (u skladu sa članom 32 stav 3 Zakona o finansiranju političkih subjekata i izbornih kampanja). Dokument treba da uključuje: evidenciju utroška goriva i maziva i evidenciju kretanja vozila, provedenog vremena i učinka. Navodi se da je dana 21.09.2016. godine JU Centra za socijalni rad za opštine Berane, Andrijevicu i Petnjicu dostavila akt br. 01-3048/1 od dana 02.09.2016. godine kojim obavještava žalioca da je tražena informacija javno objavljena na zvaničnom sajtu organa, navodeći tačan link na kom se ista nalazi. Žalilac ističe da je u postupku donošenja osporenog akta prvostepeni organ je na štetu žalioca povrijedio zakon, te da shodno odredbi člana 26 stav 1 Zakona o slobodnom pristupu informacijama, organ vlasti nije dužan da omogući putem e-maila pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti , te da je prema stavu 2 istog člana propisano u slučaju iz stava 1 ovo člana organ vlasti dužan je da, u roku od pet dana od dana podnošenja zahtjeva, u pisanoj formi obavijesti podnosioca zahtjeva o tome gdje je i kada tražena informacija javno objavljena. Žalilac ističe da je pretragom internet stranice, na koju prvostepeni organ upućuje, pronašao putne naloge za navedeni period, međutim isti ne sadrže sve potrebne podatke i nijesu u skladu sa obrascem putnog naloga koji je definisan Pravilnikom o obrascu putnog naloga, načinu njegovog izdavanja i vođenju evidencije izdatih putnih naloga. Kako je prvostepeni organ je izostavio djelove obrasca koji su definisani pravilnikom: evidenciju utroška goriva i maziva, evidencija kretanja vozila, provedenog vremena i učinka iz istog nije moguće utvrditi da li je došlo do zloupotrebe vozila u predizbornim kampanjama. Žalilac u bitnom navodi da je, shodno navedenom, nesporno da prvostepeni organ nije objavio informaciju traženu zahtjevom, već se na istoj nalazi nepotpun putni nalog, koji je kao takav neupotrebljiv. Prema tome, kako su predmet zahtjeva bili puni nalozi sa svim potrebnim informacijama, a prema navedenom Pravilniku, jasno je da informacije na koje nas prvostepeni organ upućuje ne odgovaraju traženim. Naime, žalilac ističe da informacija na koju JU Centra za socijalni rad za opštine Berane, Andrijevicu i Petnjicu upućuje nije relevantna, niti suštinski odgovara informaciji traženoj zahtjevom za slobodan pristup informacijama, zbog čega je prvostepeni organ pogrešno utvrdio činjenično stanje i na osnovu toga pogrešno ograničio pristup traženoj informaciji. Predlaže da Savjet Agencije poništi akt JU Centra za socijalni rad za opštine Berane, Andrijevicu i Petnjicu br. 01-3048/1 od dana 02.09.2016. godine i meritorno odluči .

Prvostepeni organ u odgovoru na žalbu br. 01-3324/1 od 23.09.2016.godine navodi da je ista neosnovana, a kao razloge navode sledeće : ovaj organ je donio akt br. 01-3048/1 od dana 02.09.2016. godine, kojim je uputio tražioca informacije da izdati putni nalozi za upavljanje službenim vozilima za period 15/08/2016 do 21/08/2016 godine sadrže sve neophodne podatke koji su traženi zahtjevom, te da su objavljeni i dostupni na web stranici Centra za socijalni rad za Opštine Berane, Andrijevica i Petnjica, te da sadrže sve neophodne podatke koji su traženi zahtjevom. Prvostepeni organ navodi da putni nalozi koji su priloženi po svojoj formi i sadržini u potpunosti ispunjavaju zakonske propise koji se odnose na ovu vrstu dokumenta. Na osnovu izloženog nesporno je da je prvostepeni organ pravilnom ocjenom izvedenih dokaza , poštujući zakonske procedure i rokove, potpuno i pravilno utvrdio činjenično stanje i pravilno primijenio materijalno pravo, pa s toga predlaže da Savjet Agencije donese Rješenje kojim će odbiti žalbu NVO MANS izjavljenu na Obavještenje JU Centra za socijalni rad za opštine Berane, Andrijevicu i Petnjicu broj: 01-3048/1 od 02.09.2016.godine, kao neosnovanu.

Nakon razmatranja spisa predmeta, žalbenih navoda, odgovora na žalbu i neposrednog uvida na linku [www.csrcg.me](http://www.csrcg.me)/index.php/berane/izvjestaj-analiticke-kartice na kom je objavljena tražena informacija zahtjevom za slobodan pristup informacijama br.16/97598 i to: Putni nalog za putničko vozilo br.235251 od 15.08.2016.godine sa evidencijom utroška goriva i maziva i evidencijom kretanja vozila, provedenog vremena i učinka koju vodi vozač , za period 15.08.2016.godine, Putni nalog za putničko vozilo br.146101 od 18.08.2016.godine sa evidencijom utroška goriva i maziva i evidencijom kretanja vozila, provedenog vremena i učinka koju vodi vozač , za period 18.08.2016.godine, Putni nalog za putničko vozilo br.235252 od 19.08.2016.godine sa evidencijom utroška goriva i maziva i evidencijom kretanja,Savjet Agencije je našao da je žalba neosnovana.

Član 235 Zakona o opštem upravnom postupku propisuje da će drugostepeni organ odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana. Članom 26 Zakona o slobodnom pristupu informacijama propisano je da organ vlasti nije dužan da omogući pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti te je organ vlasti dužan, u roku od pet dana od dana podnošenja zahtjeva, u pisanoj formi, obavijesti podnosioca zahtjeva o tome gdje je i kada tražena informacija javno objavljena. Kako je JU Centra za socijalni rad za opštine Berane, Andrijevicu i Petnjicu u zakonskom roku podnosiocu zahtjeva dostavila obavještenje 01-3048/1 od 02.09.2016.godine u kom se navodi da su tražene informacije javno dostupne na linku [www.csrcg.me/index.php/berane/izvjestaj-analiticke-kartice](http://www.csrcg.me/index.php/berane/izvjestaj-analiticke-kartice), na kom je objavljena tražena informacija i to: Putni nalog za putničko vozilo br.235251 od 15.08.2016.godine sa evidencijom utroška goriva i maziva i evidencijom kretanja vozila, provedenog vremena i učinka koju vodi vozač , za period 15.08.2016.godine, Putni nalog za putničko vozilo br.146101 od 18.08.2016.godine sa evidencijom utroška goriva i maziva i evidencijom kretanja vozila, provedenog vremena i učinka koju vodi vozač , za period 18.08.2016.godine, Putni nalog za putničko vozilo br.235252 od 19.08.2016.godine sa evidencijom utroška goriva i maziva i evidencijom kretanja, Savjet Agencije je utvrdio da je JU Centar za socijalni rad za opštine Berane, Andrijevicu i Petnjicu pravilno primjenio materijalno pravo i član 26 Zakona o slobodnom pristupu informacijama, na način što je obavještenjem dao jasan link gdje se može pronaći tražena informacija na internet stranici JU Centra za socijalni rad za opštine Berane, Andrijevicu i Petnjicu te je našao da je žalba neosnovana. Žalbeni navodi koji se odnose na osporavanje kvaliteta objavljene informacije nijesu predmet nadležnosti Agencije za zaštitu ličnih podataka i slobodan pristup informacijama već samo činjenica da li je informacija koja je predmet zahtjeva za slobodan pristup informacijama javno objavljena što je utvrđeno uvidom u intenet stranicu JU Centra za socijalni rad za opštine Berane, Andrijevicu i Petnjicu i dokumetaciju dostavljenu od strane prvostepenog organa, te upućujemo podnosioca na nadležan organ Agenciju za sprečavanje korupcije i druge organe koji su zaduženi da prate kvalitet objavljenih informacija.

Sa iznijetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**